b"\n_START_ARTICLE_\nErwin Rommel\n_START_SECTION_\nLapsuus ja perhe\n_START_PARAGRAPH_\nErwin Rommel syntyi Saksassa 15. marraskuuta vuonna 1891 W\xc3\xbcrttembergin osavaltiossa Heidenheimissa, joka sijaitsee noin 45 kilometrin p\xc3\xa4\xc3\xa4ss\xc3\xa4 Ulmin kaupungista. H\xc3\xa4net kastettiin kaksi p\xc3\xa4iv\xc3\xa4\xc3\xa4 syntym\xc3\xa4ns\xc3\xa4 j\xc3\xa4lkeen. H\xc3\xa4n oli nelilapsisen protestanttisen perheen toinen poika. Rommelin is\xc3\xa4 Erwin Rommel vanhempi oli opettaja ja Aalenin oppikoulun rehtori. Rommelin \xc3\xa4iti Helene (synt. von Luz) oli paikallisen korkea-arvoisen virkamiehen tyt\xc3\xa4r. Heill\xc3\xa4 oli Erwinin lis\xc3\xa4ksi kaksi poikaa, Karl ja Gerhard, ja tyt\xc3\xa4r nimelt\xc3\xa4 Helene._NEWLINE_Rommel oli kalpea nuorukainen, joka sairasteli usein. H\xc3\xa4n ei ollut erityisemmin kiinnostunut sotilasurasta, vaan haaveili lentomekaanikon ammatista. Nelj\xc3\xa4toistavuotiaana h\xc3\xa4n rakensi yst\xc3\xa4v\xc3\xa4ns\xc3\xa4 kanssa t\xc3\xa4ysimittaisen purjelentokoneen. My\xc3\xb6hemmin h\xc3\xa4n ylpeili monesti sill\xc3\xa4, ett\xc3\xa4 koneella pystyi lent\xc3\xa4m\xc3\xa4\xc3\xa4n, vaikkakaan ei kovin pitk\xc3\xa4\xc3\xa4 matkaa. Vuonna 1910 Rommel liittyi is\xc3\xa4ns\xc3\xa4 vaatimuksesta paikalliseen 124. jalkav\xc3\xa4kirykmenttiin, josta h\xc3\xa4net l\xc3\xa4hetettiin pian kadettikouluun Danzigiin. Kadettikoulun aikana Rommel tapasi tulevan vaimonsa Lucie Maria Mollinin vuonna 1911. Rommel valmistui saman vuoden marraskuussa ja ylennettiin luutnantiksi vuonna 1912. Rommel ja Lucie meniv\xc3\xa4t naimisiin vuonna 1916, ja kahdentoista avioliittovuoden j\xc3\xa4lkeen heille syntyi poika, Manfred. Perheonnea kuvaavat Rommelin rintamalta l\xc3\xa4hes p\xc3\xa4ivitt\xc3\xa4in l\xc3\xa4hett\xc3\xa4m\xc3\xa4t kirjeet._NEWLINE_Toisen maailmansodan aikana vuonna 1943, sotatilanteen jo k\xc3\xa4\xc3\xa4nnytty\xc3\xa4 Saksaa vastaan ja liittoutuneiden aloitettua saksalaisten kaupunkien pommittamisen, Rommelin huoli perheest\xc3\xa4\xc3\xa4n kasvoi. Lucie ja Manfred asuivat tuolloin Wiener Neustadtissa l\xc3\xa4hell\xc3\xa4 Messerschmittin lentokonetehtaita. Rommel tiesi yli 40\xc2\xa0000 siviilin kuolleen Hampurin pommituksissa. Rommel soitti Lucielle ja k\xc3\xa4ski t\xc3\xa4m\xc3\xa4n koota ja siirt\xc3\xa4\xc3\xa4 arvokkaimman omaisuutensa hyviss\xc3\xa4 ajoin turvaan. H\xc3\xa4n luetteli Lucielle esineit\xc3\xa4, jotka h\xc3\xa4n halusi pelastettavan \xe2\x80\x93 muun muassa kameransa, mets\xc3\xa4stysaseensa, perhearkiston, F\xc3\xbchrerin nimikirjoituksella varustetun valokuvan sek\xc3\xa4 Japanin l\xc3\xa4hetyst\xc3\xb6n l\xc3\xa4hett\xc3\xa4m\xc3\xa4n samurai-miekan. Rommel kirjoitti my\xc3\xb6hemmin Lucielle ja vaati t\xc3\xa4t\xc3\xa4 etsim\xc3\xa4\xc3\xa4n uutta asuinpaikkaa mahdollisimman pian. Tullessaan lomalle heid\xc3\xa4n uuteen kotiinsa Herrlingeniin Rommelilla oli mukanaan Lucielle yll\xc3\xa4tys: vuoden ik\xc3\xa4inen terrieri nimelt\xc3\xa4\xc3\xa4n Ajax.\n_START_SECTION_\nMaailmansotien v\xc3\xa4liset vuodet\n_START_PARAGRAPH_\nSodan j\xc3\xa4lkeen Rommel piti pataljoonankomentajan virkansa ja toimi opettajana Dresdenin jalkav\xc3\xa4enkoulussa (1929\xe2\x80\x931933) ja Potsdamin sota-akatemiassa (1935\xe2\x80\x931938). Rommel ylennettiin vuonna 1935 everstiluutnantiksi. H\xc3\xa4n julkaisi vuonna 1937 kirjan Infanterie greift an, joka julkaistiin suomeksi vuonna 1939 nimell\xc3\xa4 Jalkav\xc3\xa4ki hy\xc3\xb6kk\xc3\xa4\xc3\xa4. H\xc3\xa4nen kirjansa saavutti suuren suosion, ja sit\xc3\xa4 pidet\xc3\xa4\xc3\xa4n yh\xc3\xa4 yhten\xc3\xa4 parhaimmista sotataidon oppikirjoista. Teos teki suuren vaikutuksen Adolf Hitleriin. Rommel nimitettiin saman vuoden helmikuussa Hitler-Jugendin johtajan, Baldur von Schirachin erikoisyhteysupseeriksi sotaministeri\xc3\xb6\xc3\xb6n._NEWLINE_Vuonna 1938 eversti Rommel nimitettiin l\xc3\xa4hell\xc3\xa4 Wieni\xc3\xa4 sijaitsevan Wiener Neustadtin kadettikoulun johtajaksi. Siell\xc3\xa4 h\xc3\xa4n aloitti Jalkav\xc3\xa4ki hy\xc3\xb6kk\xc3\xa4\xc3\xa4 -teoksensa seuraajan, Panzer greift an ('Panssari hy\xc3\xb6kk\xc3\xa4\xc3\xa4') -kirjan kirjoittamisen. Oltuaan lyhyen ajan kadettikoulun johtajana Rommel siirrettiin Adolf Hitlerin henkivartiojoukkojen (F\xc3\xbchrer Begleitbataillon) p\xc3\xa4\xc3\xa4llik\xc3\xb6ksi. Joukkojen tarkoitus oli suojella Hitleri\xc3\xa4 h\xc3\xa4nen omassa junassaan (F\xc3\xbchrersonderzug), kun h\xc3\xa4n vieraili valloitetussa T\xc5\xa1ekkoslovakiassa ja Memeliss\xc3\xa4. Useista t\xc3\xa4m\xc3\xa4nkaltaisista \xe2\x80\x9dluottamusteht\xc3\xa4vist\xc3\xa4\xe2\x80\x9d huolimatta Rommel ei koskaan liittynyt natsipuolueeseen, johon h\xc3\xa4n suhtautui varauksellisesti.\n_START_SECTION_\nItalia 1943\n_START_PARAGRAPH_\nAfrikasta palattuaan Rommel oli jonkin aikaa ilman palvelusm\xc3\xa4\xc3\xa4r\xc3\xa4yst\xc3\xa4. 10. hein\xc3\xa4kuuta 1943 liittoutuneet hy\xc3\xb6kk\xc3\xa4siv\xc3\xa4t Italiaan. Hitler nimesi Rommelin armeijaryhm\xc3\xa4 B:n komentajaksi. Rommelin teht\xc3\xa4v\xc3\xa4 olisi vastarinnan j\xc3\xa4rjest\xc3\xa4minen Keski-Italiassa. Joitakin p\xc3\xa4ivi\xc3\xa4 my\xc3\xb6hemmin h\xc3\xa4n sai kuitenkin pettymyksekseen kuulla, ett\xc3\xa4 h\xc3\xa4net siirrett\xc3\xa4isiinkin Kreikkaan johtamaan armeijaryhm\xc3\xa4 E:t\xc3\xa4. H\xc3\xa4nen teht\xc3\xa4v\xc3\xa4n\xc3\xa4\xc3\xa4n oli puolustaa Kreikkaa mahdollisen liittoutuneiden maihinnousuoperaation varalta, jota ei kuitenkaan koskaan tapahtunut. H\xc3\xa4n ei ehtinyt olla Kreikassa kauan, sill\xc3\xa4 h\xc3\xa4n palasi Saksaan jo kaksi p\xc3\xa4iv\xc3\xa4\xc3\xa4 my\xc3\xb6hemmin, kun Benito Mussolini sy\xc3\xb6stiin vallasta Italiassa._NEWLINE_Pian Italia alkoi k\xc3\xa4yd\xc3\xa4 salaa rauhanneuvotteluja liittoutuneiden kanssa. Saksan ylin johto aavisti, ett\xc3\xa4 Italia oli vaihtamassa puolta, ja alkoi valmistella operaatiota Italian pohjoisosien valtaamiseksi. 17. elokuuta 1943 Rommel siirsi esikuntansa M\xc3\xbcnchenist\xc3\xa4 Gardaj\xc3\xa4rvelle, koska h\xc3\xa4net oli m\xc3\xa4\xc3\xa4r\xc3\xa4tty uudelleen johtamaan armeijaryhm\xc3\xa4 B:t\xc3\xa4, mutta t\xc3\xa4ll\xc3\xa4 kertaa h\xc3\xa4nen tavoitteenaan oli Pohjois-Italian miehitt\xc3\xa4minen. Kun Hitler l\xc3\xa4hett\xc3\xa4isi h\xc3\xa4nelle koodisanan Axis, Rommelin oli m\xc3\xa4\xc3\xa4r\xc3\xa4 hy\xc3\xb6k\xc3\xa4t\xc3\xa4 Pohjois-Italiassa olevien italialaisten joukkojen kimppuun, riisua heid\xc3\xa4t aseista ja ottaa haltuunsa rannikkopuolustus. 8. syyskuuta 1943 kaikki radioasemat ymp\xc3\xa4ri maailmaa julistivat Italian antautuneen liittoutuneille. Rommel sai samana iltana k\xc3\xa4skyn hy\xc3\xb6k\xc3\xa4t\xc3\xa4 Italiaan._NEWLINE_Saksalaisten joukot valtasivat Rooman. Torinossa ja Milanossa oli kommunistien innoittamia kapinoita, jotka Rommelin joukot kukistivat. Italian laivasto pakeni merelle suuntanaan liittoutuneiden hallitsemat satamat. Italian kuningas ja kruununprinssi pakenivat ja antautuivat liittoutuneille. Rommel ehdotti, ett\xc3\xa4 saksalaiset joukot vet\xc3\xa4ytyisiv\xc3\xa4t Rooman pohjoispuolelle ja muodostaisivat sinne lopullisen puolustuslinjan liittoutuneiden hy\xc3\xb6kk\xc3\xa4yksi\xc3\xa4 vastaan. Hitler kuitenkin m\xc3\xa4\xc3\xa4r\xc3\xa4si puolustuslinjan muodostettavaksi Rooman etel\xc3\xa4puolelle. 19. lokakuuta Rommelille sanottiin, ett\xc3\xa4 Hitlerin lupaama virallinen nimitys Italian ylip\xc3\xa4\xc3\xa4llikkyydest\xc3\xa4 olisi jo \xe2\x80\x9dmatkalla\xe2\x80\x9d, mutta jo samana iltana Rommel sai kuulla, ett\xc3\xa4 Hitlerin k\xc3\xa4sky oli pantu syrj\xc3\xa4\xc3\xa4n toistaiseksi. Rommel oli arvostellut Saksan ylimm\xc3\xa4n sodanjohdon suunnitelmia Italian puolustuksesta ja siksi menett\xc3\xa4nyt Italian ylip\xc3\xa4\xc3\xa4llikkyyden.\n_START_SECTION_\nRanska 1943\xe2\x80\x931944\n_START_PARAGRAPH_\nRommelille kerrottiin 5. marraskuuta 1943, ett\xc3\xa4 h\xc3\xa4nelle annettaisiin teht\xc3\xa4v\xc3\xa4ksi Atlantin vallin kunnostaminen Normandiassa Pohjois-Ranskassa. T\xc3\xa4h\xc3\xa4n teht\xc3\xa4v\xc3\xa4\xc3\xa4n Rommel tarvitsi laivastoasiantuntijan apua. Rommel valitsi teht\xc3\xa4v\xc3\xa4\xc3\xa4n esikuntaupseerinsa suosituksesta vara-amiraali Friedrich Rugen._NEWLINE_Rommel kauhistui, kun h\xc3\xa4n sai selville, ett\xc3\xa4 Atlantin valli ei ollutkaan se mahtava muuri, jolla Saksan propagandakoneisto oli ylpeillyt, vaan ett\xc3\xa4 sen rakentaminen oli viel\xc3\xa4 pahasti kesken. T\xc3\xa4rkeimpien satamien suojaksi oli pystytetty tykist\xc3\xb6pattereita, mutta kaupunkien v\xc3\xa4lill\xc3\xa4 v\xc3\xa4h\xc3\xa4inen tykist\xc3\xb6 oli vain maahan kaivetuissa asemissa. Muutkin linnoitusty\xc3\xb6t oli laiminly\xc3\xb6ty. Miinoja ja muita ansoja oli vain murto-osa tarvittavasta. L\xc3\xa4nnen ylip\xc3\xa4\xc3\xa4llik\xc3\xb6ksi alkuvuodesta 1942 tultuaan Gerd von Rundstedt totesi my\xc3\xb6s puolestaan Atlantin vallin huonon kunnon, mutta ei uskonut, ett\xc3\xa4 sit\xc3\xa4 saisi vahvistettua tarpeeksi hyv\xc3\xa4ksi maihinnousun est\xc3\xa4j\xc3\xa4ksi. Rommel pelk\xc3\xa4si, ett\xc3\xa4 liittoutuneiden invaasio alkaisi jo muutaman kuukauden p\xc3\xa4\xc3\xa4st\xc3\xa4, joten h\xc3\xa4n organisoi uudelleen Atlantin vallin rakennusty\xc3\xb6t ja nopeutti niit\xc3\xa4 tuntuvasti. Miljoonia uusia miinoja asennettiin paikoilleen mereen, rannalle ja maastoon, tuhansia tankkiesteit\xc3\xa4 pystytettiin niin rannalle kuin maaseudullekin._NEWLINE_Rommel oli eri mielt\xc3\xa4 komentajiensa \xe2\x80\x93 muun muassa von Rundstedtin \xe2\x80\x93 kanssa siit\xc3\xa4, miten maihinnousu olisi parhaiten torjuttavissa ja miten panssarivaunut olisi sijoitettava Atlantin valliin n\xc3\xa4hden. Rommelin mielest\xc3\xa4 liittoutuneiden maihinnousuoperaation ensimm\xc3\xa4inen p\xc3\xa4iv\xc3\xa4 olisi ratkaiseva. Rommelin mukaan olisi mahdotonta ty\xc3\xb6nt\xc3\xa4\xc3\xa4 liittoutuneita en\xc3\xa4\xc3\xa4 takaisin veteen, jos he onnistuisivat saamaan sillanp\xc3\xa4\xc3\xa4aseman ja saisivat raskaan kalustonsa maihin. Von Rundstedtin mielest\xc3\xa4 liittoutuneiden maihinnousua ei voitaisi est\xc3\xa4\xc3\xa4, joten panssarivaunut olisi pidett\xc3\xa4v\xc3\xa4 kauempana rannikosta, jolloin ne voitaisiin nopeammin suunnata reservist\xc3\xa4 vihollisen sillanp\xc3\xa4\xc3\xa4n kimppuun._NEWLINE_Rommel vastusti t\xc3\xa4t\xc3\xa4 n\xc3\xa4kemyst\xc3\xa4, koska h\xc3\xa4nen mielest\xc3\xa4\xc3\xa4n liittoutuneilla olisi niin suuri ylivoima taivaalla, ett\xc3\xa4 Luftwaffe yksinkertaisesti ty\xc3\xb6nnett\xc3\xa4isiin pois. Liittoutuneiden ilmavoimat saisivat rauhassa hy\xc3\xb6k\xc3\xa4t\xc3\xa4 ryhmittyvien panssareiden kimppuun ja h\xc3\xa4irit\xc3\xa4 niit\xc3\xa4 siten, etteiv\xc3\xa4t ne p\xc3\xa4\xc3\xa4sisi perille ajoissa tukahduttamaan vihollisen laajenevaa sillanp\xc3\xa4\xc3\xa4t\xc3\xa4. Rommelin arvio liittoutuneiden ilmavoimien ylivoimaisuudesta osoittautui my\xc3\xb6hemmin oikeaksi ja saksalaisten joukkojen liikkuminen todella vaikeaksi._NEWLINE_Hitler ei asettunut suoranaisesti Rommelin eik\xc3\xa4 von Rundstedtin kannalle joukkojen sijoittelukysymyksess\xc3\xa4. Hitler kannatti Rommelia siin\xc3\xa4, ett\xc3\xa4 rannikon t\xc3\xa4ytyisi olla p\xc3\xa4\xc3\xa4puolustuslinja, mutta koska h\xc3\xa4n uskoi p\xc3\xa4\xc3\xa4hy\xc3\xb6kk\xc3\xa4yksen tulevan Doverinsalmen yli, h\xc3\xa4n ei antanut Rommelin keskitt\xc3\xa4\xc3\xa4 vahvoja panssarivoimia valmiiksi Normandian rannikolle. Normandian maihinnousun alkaessa 6. kes\xc3\xa4kuuta 1944 Hitler kielsi panssarireservien liikuttamisen Normandiaan, koska h\xc3\xa4n uskoi sen olevan vain harhautus. Liittoutuneet onnistuivat valtaamaan ja vakiinnuttamaan pysyv\xc3\xa4n sillanp\xc3\xa4\xc3\xa4n Normandiasta._NEWLINE_17. hein\xc3\xa4kuuta 1944 Rommel haavoittui liittoutuneiden ilmahy\xc3\xb6kk\xc3\xa4yksess\xc3\xa4 Ranskassa, kun kaksi Spitfire-h\xc3\xa4vitt\xc3\xa4j\xc3\xa4\xc3\xa4 tulitti konekiv\xc3\xa4\xc3\xa4rein ja tykein h\xc3\xa4nen autoaan. Sirpaleet repiv\xc3\xa4t Rommelin kasvot auki ja h\xc3\xa4nen kallonsa murtui nelj\xc3\xa4st\xc3\xa4 kohtaa. Rommel vietiin Luftwaffen sairaalaan Bernayhin. Rommel tuli tajuihinsa seuraavana p\xc3\xa4iv\xc3\xa4n\xc3\xa4. L\xc3\xa4\xc3\xa4k\xc3\xa4rit olivat ihmeiss\xc3\xa4\xc3\xa4n, ett\xc3\xa4 Rommel selvisi vammoistaan hengiss\xc3\xa4. Rommel p\xc3\xa4\xc3\xa4si sairaalasta kotiin 8. elokuuta._NEWLINE_Rommelin osuudesta hein\xc3\xa4kuun 20. p\xc3\xa4iv\xc3\xa4n salaliittoon kiistell\xc3\xa4\xc3\xa4n edelleen. H\xc3\xa4nen leskens\xc3\xa4 lausunnon mukaan Rommel vastusti salaliittoa sen saamassa muodossa, sill\xc3\xa4 Rommelin mielest\xc3\xa4 Hitler olisi pit\xc3\xa4nyt pid\xc3\xa4tt\xc3\xa4\xc3\xa4 ja tuomita oikeudenk\xc3\xa4ynniss\xc3\xa4. Gestapo alkoi ilmeisesti varjostaa h\xc3\xa4nt\xc3\xa4, eik\xc3\xa4 h\xc3\xa4n en\xc3\xa4\xc3\xa4 liikkunut ulkona ilman pistoolia.\n_START_SECTION_\nKuolema\n_START_PARAGRAPH_\nLokakuun 14. p\xc3\xa4iv\xc3\xa4n\xc3\xa4 1944 Hitler l\xc3\xa4hetti Rommelin luo kaksi kenraalia, Wilhelm Burgdorfin ja Ernst Maiselin, joille h\xc3\xa4n oli antanut teht\xc3\xa4v\xc3\xa4ksi v\xc3\xa4litt\xc3\xa4\xc3\xa4 Rommelille \xe2\x80\x9dtarjouksensa\xe2\x80\x9d: Rommelin perhett\xc3\xa4 ei l\xc3\xa4hetett\xc3\xa4isi keskitysleirille ja h\xc3\xa4nen esikuntansa j\xc3\xa4tett\xc3\xa4isiin rauhaan, jos Rommel tekisi itsemurhan syanidilla. \xe2\x80\x9dMeill\xc3\xa4 on mukanamme valmistetta, joka vaikuttaa kolmessa sekunnissa\xe2\x80\x9d, Burgdorf sanoi Rommelille._NEWLINE_Rommel valitsi kuoleman. H\xc3\xa4n pyysi kenraaleilta kymment\xc3\xa4 minuuttia aikaa, jotta h\xc3\xa4n ehtisi hyv\xc3\xa4stell\xc3\xa4 perheens\xc3\xa4 ja esikuntaupseerinsa, kapteeni Aldingerin. H\xc3\xa4nen pyynt\xc3\xb6\xc3\xb6ns\xc3\xa4 suostuttiin. \xe2\x80\x9dViidentoista minuutin kuluttua olen kuollut\xe2\x80\x9d, Rommel kertoi Lucielle. \xe2\x80\x9dF\xc3\xbchrerin m\xc3\xa4\xc3\xa4r\xc3\xa4yksest\xc3\xa4 on minun valittava myrkyn ja kunniatuomioistuimen v\xc3\xa4lill\xc3\xa4. St\xc3\xbclpnagel, Speidel ja Hofacker ovat ilmoittaneet minun olevan osallinen hein\xc3\xa4kuun 20. p\xc3\xa4iv\xc3\xa4n murhayritykseen\xe2\x80\x9d. Hyv\xc3\xa4stelty\xc3\xa4\xc3\xa4n pikaisesti vaimonsa, poikansa ja talon muun v\xc3\xa4en Rommel ja kenraalit poistuivat autolla Rommelin kotitalon pihasta. Puolen tunnin kuluttua Erwin Rommel oli kuollut. Hitler oli varmistanut, ettei Rommel selvi\xc3\xa4isi hengiss\xc3\xa4 mahdollisesta pakoyrityksest\xc3\xa4. Rommelin kotitalo oli Gestapon piiritt\xc3\xa4m\xc3\xa4 ja sille oli annettu k\xc3\xa4sky ampua Rommel, mik\xc3\xa4li h\xc3\xa4n yritt\xc3\xa4isi paeta._NEWLINE_Rommelin saksalaisten keskuudessa nauttiman suuren kunnioituksen takia Hitler j\xc3\xa4rjesti h\xc3\xa4nelle t\xc3\xa4ysimittaiset sotilashautajaiset. Rommelin todellinen kuolinsyy salattiin ja Rommelin ruumis polttohaudattiin. Rommelin hauta sijaitsee Herrlingeniss\xc3\xa4 v\xc3\xa4h\xc3\xa4n matkan p\xc3\xa4\xc3\xa4ss\xc3\xa4 Ulmista.\n_START_SECTION_\nSuosio ja rehabilitointi\n_START_PARAGRAPH_\nRommel ei ollut viel\xc3\xa4 ensimm\xc3\xa4isen maailmansodan aikana kovinkaan tunnettu. H\xc3\xa4n saavutti Hitlerin ja saksalaisten suosion menestyess\xc3\xa4\xc3\xa4n toisen maailmansodan taisteluissa. Rommel tuli tunnetuksi liittoutuneiden keskuudessa, kun h\xc3\xa4n johti Deutsches Afrikakorpsia Pohjois-Afrikassa. Komentajana Rommel nautti alaistensa arvostusta ja kunnioitusta jo uransa alusta l\xc3\xa4htien. Hitler piti Rommelia yhten\xc3\xa4 suosikkikenraaleistaan._NEWLINE_Rommelin mainetta ja h\xc3\xa4nen persoonansa vaikutusta liittoutuneiden keskuudessa kuvaa hyvin kenraali Claude Auchinleckin alaisilleen l\xc3\xa4hett\xc3\xa4m\xc3\xa4 m\xc3\xa4\xc3\xa4r\xc3\xa4ys Pohjois-Afrikassa:_NEWLINE__NEWLINE_\xc2\xbbOn olemassa vaara, ett\xc3\xa4 yst\xc3\xa4v\xc3\xa4st\xc3\xa4mme Rommelista tulee jonkinlainen noita tai m\xc3\xb6rk\xc3\xb6 joukoillemme, joiden keskuudessa h\xc3\xa4nest\xc3\xa4 puhutaan aivan liian paljon. H\xc3\xa4n ei mill\xc3\xa4\xc3\xa4n tavalla ole yli-ihminen, vaikka h\xc3\xa4n ep\xc3\xa4ilem\xc3\xa4tt\xc3\xa4 onkin hyvin tarmokas ja pystyv\xc3\xa4. Ja vaikka h\xc3\xa4n olisi yli-ihminenkin, on mit\xc3\xa4 suurimmassa m\xc3\xa4\xc3\xa4rin toivottavaa, etteiv\xc3\xa4t miehemme uskoisi h\xc3\xa4nell\xc3\xa4 olevan yliluonnollisia kykyj\xc3\xa4. Toivon, ett\xc3\xa4 kaikissa k\xc3\xa4ytett\xc3\xa4viss\xc3\xa4 olevin keinoin h\xc3\xa4vit\xc3\xa4tte sen k\xc3\xa4sityksen, ett\xc3\xa4 Rommel olisi muuta kuin aivan tavallinen saksalainen kenraali. T\xc3\xa4rkeint\xc3\xa4 on t\xc3\xa4ll\xc3\xa4 hetkell\xc3\xa4 pit\xc3\xa4\xc3\xa4 huolta siit\xc3\xa4, ett\xc3\xa4 ettemme aina puhu Rommelista, kun tarkoitamme Libyassa toimivaa vihollistamme. Meid\xc3\xa4n on puhuttava \xe2\x80\x9dsaksalaisista\xe2\x80\x9d tai \xe2\x80\x9dakselin sotavoimista\xe2\x80\x9d tai \xe2\x80\x9dvihollisesta\xe2\x80\x9d, emme aina saa jauhaa pelkk\xc3\xa4\xc3\xa4 Rommelia. Pyyd\xc3\xa4n pit\xc3\xa4m\xc3\xa4\xc3\xa4n huolta siit\xc3\xa4, ett\xc3\xa4 t\xc3\xa4t\xc3\xa4 k\xc3\xa4sky\xc3\xa4 noudatetaan heti, ja painakaa kaikkien komentajien mieleen, ett\xc3\xa4 t\xc3\xa4m\xc3\xa4 on psykologisesti eritt\xc3\xa4in t\xc3\xa4rke\xc3\xa4 asia.\xc2\xbb _NEWLINE_()_NEWLINE_Yht\xc3\xa4\xc3\xa4n sotilasta Rommelin komentamasta Saksan Afrikan armeijasta ei ole koskaan syytetty sotarikoksista. Kun ep\xc3\xa4ilyt Rommelin osallisuudesta Hitlerin salamurhayritykseen tulivat julki natsi-Saksan entisiss\xc3\xa4 vihollisvaltioissa, Rommelin arvostus kohosi entisest\xc3\xa4\xc3\xa4n my\xc3\xb6s h\xc3\xa4nen kotimaassaan. Vuonna 1969 L\xc3\xa4nsi-Saksassa nimettiin h\xc3\xa4vitt\xc3\xa4j\xc3\xa4alus (FGS Rommel) h\xc3\xa4nen mukaansa.\n_START_SECTION_\nPopulaarikulttuurissa\n_START_PARAGRAPH_\nUltra Bra on omistanut Erwin Rommelille kappaleen S\xc3\xa4keit\xc3\xa4 Erwin Rommelille."